Frederikshavn White Hawks hentede onsdag en canadier - en mand med en mission.

Efter Zack Smith forlod Frederikshavn for et par uger siden har White Hawks været på udkig efter en ny forward. Ham fandt de tirsdag og onsdag var han på is med de øvrige spillere. Og selvom han er ny i klubben, så er ambitionerne på ingen måde lave. - Jeg så klubben ligger nummer 1 i ligaen, det er derfor jeg er her. Mit mål er at hjælpe klubben med at vinde mesterskabet, siger Stephane Goulet til TV2 Nord. Træner Lars Ivarsson har fået anbefalet Goulet af klubbens nuværende canadiere samt diverse agenter. Og han har store forventninger til klubbens nye spiller. - Han er en stærk spiller der scorer mange mål, lige sådan en type vi har stået og manglet. Han vil gå direkte ind på en af vores bedste kæder, så nu håber jeg bare han har det niveau vi ved han tidligere har haft, siger træner Lars Ivarsson til TV2 Nord. Goulet kan få debut fredag aften, når Frederikshavn White Hawks på udebane møder SønderjyskE.